**EKOTŪRISMS**

**Ekotūrisms** — ilgtspējīgs, videi draudzīgs tūrisms, kura galvenais mērķis ir veicināt dabas un kultūras vērtību izzināšanu un vides aizsardzību, kā arī pilnveidot sabiedrībā vides izglītību un apziņu. Ekotūrisms ir dabai draudzīgs un atbildīgs tūrisms, kas sakņojas trīs principos:

* Nodrošināt aizsargājamo dabas objektu patiesu aizsardzību, pārvaldi un apsaimniekošanu.,
* Veicināt vietējo iedzīvotāju labklājību, uzņēmēju ienākumu pieaugumu un godīgu to pārdali,
* Ar ekotūrisma un ceļošanas starpniecību sekmēt dabas un vides izziņu un izglītošanos vides aizsardzībai.

Ekotūrisma definīcija ir noteikusi arī raksturīgās ekotūrisma pamatprasības:

* Apņemšanās saudzēt vidi,
* Ceļotāja izglītošana,
* Ziedojums vai ieguldījums dabas aizsardzībā,
* Labums vietējiem iedzīvotājiem,
* Apdraudēto sugu aizsardzība,
* Atkritumu un citu negatīvu ietekmju uz vidi samazināšana.

Svarīgākie ekotūrisma attīstības principi:

* Ierosme ekotūrisma attīstībā izriet no plaša vietējās sabiedrības atbalsta, kopiena arī kontrolē ekotūrisma attīstības procesus un nosaka robežas
* Ekotūrisms nodrošina kvalitatīvas darbavietas, kā arī saikni ar vietējo uzņēmējdarbību.
* Ekotūrisma prakses kodeksam, kas izstrādāts atbilstoši starptautiskajām prasībām, jādarbojas valsts, reģiona vai vietējo pašvaldību līmenī.
* Jābūt noteiktām vadlīnijām ekotūrisma darbības robežām, ietekmei uz vidi.
* Jāizveido izglītības programmas ekotūrismā, lai ilgtspējīgi pārvaldītu dabas un kultūras mantojumu.
* Visās darbībās un jomās cik vien iespējams jāsamazina ietekme uz vidi.
* Jāievēro vides ētika un atbildība.

**Infrastruktūra**

Ekotūrisma infrastruktūra Latvijā ir maināma nosacīti. Populārākie kompleksie infrastruktūras objekti ir ekotakas, ainavu takas, izziņas takas un citādi dēvētās dabā iekārtotās kājāmgājēju takas. Tās būtu jāuzskata par oriģinālām, tikai sev raksturīgām ekotūrisma takām, kurām ir savas nepilnības un vienlaicīgi arī savdabība. Tomēr pieejot tam no citu valstu pieredzes, ekotūrisma standartiem un aspektiem, tās vēl nevar pilnā mērā nosaukt par ekotūrisma takām.

Galvenās infrastruktūras ir sastopamas Nacionālajos parkos ar speciāliem izstāžu, izglītošanas un informācijas centriem un tiem pieguļošām takām vai maršrutiem dabā.

Pieticīgāka ir ūdens aktivitāšu infrastruktūra, ja neskaita jahtu ostas. Faktiski nemaz nav Latvijā iekārtotas ekoloģiskas velotakas. Ir vairāki projekti vai to koncepcijas, kuras tiktu realizētas tad, ja būtu nepieciešamie finansu resursi.

Šādos apstākļos, kad izjūt infrastruktūras trūkumu, bet ir pamatota nepieciešamība pēc tās, veidojas pārpratumi, kļūdas, sasteigtas rīcības. Veidotā infrastruktūra nav pieskaitāma pie ekotūrisma produkta, bet dabai tiek nodarīti neatgriezeniski zaudējumi. Tas nav tikai Latvijā. Tāda ir visas pasaules pieredze. Tāpēc ir vērts pievērst uzmanību stratēģijas sākumā piedāvātajam moto, kas saka ka ir nepieciešams pamatīgi pētīt un plānot ekotūrismu. Lai Latvijā turpmāk novērstu kļūdas un kaitējumu videi, ir nepieciešama ekspertu grupa, kura var novērtēt ekotūrisma plānus, tehniskos risinājumus, resursu izmantošanas metodikas. Vēl būtu vēlams izstrādāt nosacītus tehniskos un ekoloģiskos standartus ekotūrisma infrastruktūrai vai Rokas grāmatu ar skicēm, rekomendācijām un citu noderīgu informāciju. Tas sekmētu privātās infrastruktūras veidošanu atsevišķās vietās vai pašvaldībās, bet valsts varētu akcentēt uzmanību uz nacionālajām aktivitātēm vides un transporta infrastruktūras veidošanā. Abpusējās aktivitātes varētu “sastapties” pie kopīgu projektu realizācijas vēl vidējos termiņos. Šie projekti varētu būt Ekotūrisma informācijas un izstāžu centri, kuri tiktu veidoti aktīvākajos ekotūrisma areālos.

Ekotūrismā cilvēks bauda dabu un kultūras mantojumu, tajā pat laikā viņš ar savu rīcību un uzvedību sargā vidi. Dabas un kultūras mantojuma apzināšana – tā ir arī cilvēku kopības izziņa, filozofija. Ekotūrismam ir noteikta specifika, to nevajadzētu jaukt ar dabas tūrismu un “zaļo” tūrismu. Ekotūrisms nav tikai iešana dabā, tas var norādīt arī samērā nepievilcīgas vietas, ko cilvēks pēc sevis ir atstājis.
Ekotūrisms kā tūrisma industrijas nozare nes zināmu peļņu, bet tiek organizēts tā, lai maksimāli visi ienākumi paliek tajā vietā, kur šis tūrisma veids tiek praktizēts. Ekotūrisms ir samērā jauna tūrisma nozare, tādejādi tas arī Latvijā tikai pamazām iegūst savu tirgus nišu, un pagaidām vēl nav pietiekami attīstīts. Ekotūrismā peļņa ir līdzsvarota – daļa aiziet vides aizsardzībai, vietējās kopienas attīstībai, kas daudzās pasaules valstīs nav attīstīta. Salīdzinot – dabas tūrisms nav definējis tik stingrus kritērijus vides aizsardzībā. Alegoriski izsakoties “tu vari iebraukt dabā ar buldozeru, atstāt tajā milzīgu savas pēdas nospiedumu, aplūkot dabu un doties projām, radot aiz sevis milzīgu antropogēno slodzi”. Bet ekotūrisms jau pašos pamatos ir izstrādājis kanonus, kas integrē ekotehnoloģijas, prasa no cilvēka saudzējošu attieksmi un mijiedarbību. Ekotūrisms jau pašā savā būtībā prasa saudzēt. Viens no ekotūrisma pamatiem – videi draudzīga attieksme, kritiska savas uzvedības novērtēšana. Cilvēks, kas ir ekotūrists, šajā vides saudzēšanas procesā piedalās, esot dabā, viņš izjūt mijiedarbību ar vidi – būtībā tā ir vesela filozofija. Ekotūrists ir zinošs, izglītots un viņš gan nes savu izglītību vietējā kopienā, gan arī iegūst no kopienas vides saudzējošo modeli.

### Ieteikumi tūristiem

* Cienot vietējās tradīcijas un paražas, Jūs pretī saņemsiet patiesu viesmīlību.
* Jūsu ceļojums būs pilnvērtīgāks, ja ieklausīsieties vietējos iedzīvotājos, izzināsiet apkārtējo dabu, kultūru un vēsturi.
* Ierastās automašīnas vietā ceļojot ar velosipēdu, laivu vai slēpēm, Jūs gūsiet jaunus iespaidus un nekaitēsiet dabai.
* No Jums atkarīgs, lai vēsturiskās vietas un dabas objekti saglabātos arī Jūsu bērniem un mazbērniem - neatstājiet "autogrāfus" un neņemiet līdzi suvenīrus!
* Baltijā dzīvo daudzas putnu un dzīvnieku sugas, kas sen jau izmirušas citās valstīs, tāpēc mēs rūpējamies, lai šeit tie varētu dzīvot netraucēti un neiebiedēti.
* Ceļotāju ērtībām ir ierīkoti īpaši apzīmēti atpūtas laukumi, autostāvvietas un ugunskuru vietas.
* Vietējie pārtikas produkti ir neatņemama "Zaļo brīvdienu" sastāvdaļa - tie droši būs garšīgāki un veselīgāki, nekā līdzatvestie no pilsētas.
* Siltums, tīrs ūdens un citi vietējie resursi laukos ir lēti un viegli pieejami, jo mēs tos lietojam saudzīgi.
* Lai neaizaugtu peldvietas upēs un ezeros un neciestu ūdens dzīvnieki, mēs iespējami mazāk lietojam videi kaitīgas vielas: veļas pulverus, ziepju un mazgāšanas līdzekļus.
* Ja sēnes nogriež ar nazi, tās izaug arī citus gadus. Ja ogojot neizmanto mehāniskās ogu savākšanas ierīces, tad arī nākamgad mežs dāvās bagātīgu ogu ražu.
* Lai upēs un ezeros neizsīktu zivju krājumi, makšķernieki ievēro lieguma laiku. Iesakām iegādāties makšķerēšanas karti un painteresēties, vai nav nepieciešama makšķerēšanas licence.
* Tikai tīrā un sakoptā vietā ir iespējams pa īstam atpūsties, tādēļ aizbraucot atstāsim atpūtas vietu tikpat patīkamu, kāda tā bija, ierodoties!
* Ceļošanai izvēlieties arī kluso ziemas un rudens sezonu - vienā un tajā pašā vietā iespējams baudīt pavisam atšķirīgas brīvdienas!